b'\n_START_ARTICLE_\nProkurorai (TV serialas)\n_START_SECTION_\nSiu\xc5\xbeetas\n_START_PARAGRAPH_\nProkuroras Tadas Vitkus po atleidimo i\xc5\xa1 generalin\xc4\x97s prokurat\xc5\xabros d\xc4\x97l autoritet\xc5\xb3 nepaisymo ir savivaliavimo, ateina dirbti \xc4\xaf apygardos prokurat\xc5\xabr\xc4\x85, kuriai vadovauja Marijonas Kontrimas, koleg\xc5\xb3 vadinamas Maryte. Prokurorui talkina du bendra\xc5\xbeygiai - teis\xc4\x97s studentas Laika ir kriminalistas Bulv\xc4\x97. Vyrai tiria bylas. Prasid\xc4\x97jusi byla d\xc4\x97l Ma\xc5\xbeeiki\xc5\xb3 naftos pra\xc5\xbeudo Tado mylim\xc4\x85j\xc4\x85 Nering\xc4\x85, kuri draugui palieka ma\xc5\xbeamet\xc4\xaf s\xc5\xabn\xc5\xb3 Gyt\xc4\xaf i\xc5\xa1 pirmosios santuokos. Tadas siekia ker\xc5\xa1to. Po draug\xc4\x97s \xc5\xbe\xc5\xabties vyras persikrausto \xc4\xaf kit\xc4\x85 but\xc4\x85, prasideda problemos d\xc4\x97l vaiko, nes am\xc5\xbeinai tenka dirbti, o Gyt\xc4\xaf reikia pasiimti i\xc5\xa1 mokyklos ar b\xc5\xabrelio. Jaunuolis da\xc5\xbenai b\xc5\xabna vienas namuose. Maryt\xc4\x97s \xc5\xa1eim\xc4\x85 taip pat i\xc5\xa1tinka kriz\xc4\x97 - pirmoji \xc5\xbemona Vilija jam neleid\xc5\xbeia matytis su s\xc5\xabnumi, o antroji \xc5\xbemona Rima visada prikai\xc5\xa1ioja, kad vyras gr\xc4\xaf\xc5\xbeta namo pary\xc4\x8diais. Marijonas da\xc5\xbenai nakvoja pas Tad\xc4\x85 su kuriuo vis labiau suart\xc4\x97ja. Pra\xc4\x97jus kuriam laikui po Neringos \xc5\xbe\xc5\xabties, \xc4\xaf prokurat\xc5\xabr\xc4\x85 atvyksta dirbti jauna ir \xc5\xbeavi tyr\xc4\x97ja Ieva. Mergina simpatizuoja Tadui, ta\xc4\x8diau \xc5\xa1is j\xc4\x85 atstumia. Galiausiai serialo pabaigoje pora nutaria gyventi kartu. Laika pasiper\xc5\xa1a nusikalstamo pasaulio autoritetu laikomo Tarano dukrai Jurgai, o Marijonas palik\xc4\x99s antr\xc4\x85j\xc4\x85 \xc5\xbemon\xc4\x85 gr\xc4\xaf\xc5\xbeta gyventi pas Vilij\xc4\x85.\n_START_SECTION_\nStrukt\xc5\xabra\n_START_PARAGRAPH_\nSerial\xc4\x85 sudaro 33 serijos. Pirmosios 14 serij\xc5\xb3 turi pavadinimus, o nuo 15 serijos serialas skiriamas \xc4\xaf istorijas - vienai istorijai skiriamos 4 serijos. Pirm\xc4\x85j\xc4\xaf ketvert\xc4\x85 sudaro Ma\xc5\xbeeiki\xc5\xb3 naftos byla, per kuri\xc4\x85 nu\xc5\xa1aunama Neringa. V\xc4\x97liau analizuojamas striptizo klubo ir \xc4\xaf u\xc5\xbesien\xc4\xaf ve\xc5\xbeam\xc5\xb3 mergin\xc5\xb3 gyvenimas. Striptizo klube u\xc5\xbesimaskavusi \xc4\xafsidarbina Ieva, kuri po s\xc4\x97kmingo darbo priimama \xc4\xaf prokurat\xc5\xabr\xc4\x85. V\xc4\x97liau tiriamos nelegalios kovos ir senukus \xc5\xbeudan\xc4\x8dio bei sau palikimu vis\xc4\x85 j\xc5\xb3 turt\xc4\x85 pagrobian\xc4\x8dio buvusio satanisto Rutkausko med\xc5\xbeiokl\xc4\x97.Taip pat prokurorai susid\xc5\xabr\xc4\x97 su nusikalt\xc4\x97liais, mokyklose pardavin\xc4\x97jan\xc4\x8diais narkotines med\xc5\xbeiagas. Incidento metu nuken\xc4\x8dia Gytis ir Tarano s\xc5\xabnus. Ligonin\xc4\x97je Laika susipa\xc5\xbe\xc4\xafsta su Tarano dukra.\n_START_SECTION_\nK\xc5\xabrybin\xc4\x97 grup\xc4\x97\n_START_PARAGRAPH_\nPrie serialo dirbo stipri komanda. Scenarij\xc5\xb3 k\xc5\xabr\xc4\x97 Alvydas \xc5\xa0lepikas, Aidas Puklevi\xc4\x8dius, R\xc5\xabta Budryt\xc4\x97 ir Darius Tauginas. Re\xc5\xbeisavo Raimundas Banionis ir Kristina Kun\xc4\x8dinait\xc4\x97. Kompozitorius - Faustas Lat\xc4\x97nas.'